Eienaar restaurant kwyt ná video‘n Skermskoot uit die video. ’n Eienaar van ’n Ocean Basket-restaurant in Lakefield, Benoni, is sy onderneming kwyt nadat beeldmateriaal op sosiale media versprei is van hom wat oënskynlik een van sy werknemers aanrand. Op die beeldmateriaal, wat deur ŉ veiligheidskamera vasgevang is, kan gesien word hoe die man die werknemer herhaaldelik klap terwyl die werknemer probeer om homself teen die houe te beskerm. Dit is nie duidelik wat aanleiding tot hierdie konflik gegee het nie. Ocean Basket het nie bevestig wanneer die voorval plaasgevind het nie, maar volgens die datum op die beeldmateriaal het die voorval die oggend van 3 Julie gebeur. Talle sosialemediagebruikers het vandeesweek die video op Ocean Basket se amptelike Facebook-blad gedeel en geëis dat die restaurant stappe doen. ‘n Skermskoot uit die video. Grace Harding, uitvoerende hoof van Ocean Basket, het Dinsdag in antwoord op die navrae geskryf die restaurantgroep is uiters ontsteld oor die voorval en het reeds verlede week die eienaar en werknemer besoek. “Ons het die eienaar van die besigheid verwyder. Hy het geen aandeel meer in die besigheid nie en ons het geen verdere verhouding met hom nie,” het Harding gesê. Sy het gesê die werknemer ontvang tans berading. “Enige besluit oor ŉ strafregtelike aanklag wat ingedien word berus by die werknemer. Hierdie situasie is aaklig en ons aanvaar nie die gedrag wat in die video gesien kan word nie.” Harding het gesê sy sal persoonlik seker maak dat die werknemer en sy kollegas ŉ wonderlike nuwe eienaar kry wat aan hulle ŉ gesonde werksomgewing sal bied.